# Carpobrotus edulis

El bàlsam (Carpobrotus edulis) és una espècie de planta suculenta reptant d'origen sud-africà. És a la llista de les 100 espècies invasores més dolentes d'Europa i és molt present als Països catalans.
Al Principat, en particular al nord (l'Empordà, Costa Brava, etc.), és conegut popularment com a ungla de gat, o ungla de moix, mentre que, en la botànica, el terme ungla de gat generalment s'usa en referència al Uncaria tomentosa, planta reptant originària del Perú, però també s'usa al País Valencià per referir-se a l'Ononis natrix (gavó, etc.). Popularment, també s'usa el nom de "patata frita" o patata fregida. A Sud-àfrica també rep el nom de figuera dels hotentots (en anglès: Hottentot fig), entre altres noms, ja que el seu fruit és comestible, d'on derivem el nom català per aquest fruit, la figa dels hotentots.
Creix en forma de mata suculenta reptant, i abans estava classificada dins del gènere Mesembryanthemum.
Carpobrotus edulis és fàcil de confondre amb l'espècie Carpobrotus chilensis i les dues espècies s'hibriden fàcilment. Carpobrotus edulis fa flors de color groc de 6 a 12 cm de diàmetre. En canvi, les flors de C. chilensis són de color magenta i més petites.
Arreu del territori espanyol està catalogada com a espècie exòtica invasora. Entre altres, això implica que està prohibit comercialitzar-la i introduir-la al medi natural. Tampoc es poden reintroduir exemplars que hagin estat extrets de la natura.

## Com planta invasora

Com a invasora afecta sobretot Austràlia, Califòrnia i la Conca del Mediterrani, ja que comparteixen un clima similar, amb gelades inexistents o suaus. Aquesta planta es propaga per llavors o fragments de la planta. S'ha plantat intencionadament per a jardineria i protecció de talussos.

### Mediterrani

A la zona litoral, Carpobrotus s'ha estès ràpidament i hi ha zones totalment cobertes per aquesta planta. El problema s'agreuja, ja que una altra espècie invasora (la rata negra), amb els seus excrements, contribueix a estendre la planta.

## Destrucció

Es pot fer traient les plantes de forma manual o amb maquinària de moviments de terres, ja que és necessari treure les tiges enterrades i fer mulching del sòl per evitar que torni a sortir. Com herbicida es pot fer servir el glifosat. Cremant-los no s'aconsegueix fer-los desaparèixer, ja que els seus teixits contenen molta humitat.

### Ecologia

Al seu medi natural de Sud-àfrica, les tortugues es mengen les fulles, les serps s'hi amaguen per capturar les preses. Les abelles, Xylocopa i coleòpters pol·linitzen les seves flors. Els antílops i babuïns es mengen les flors i els fruits, que també dispersen les llavors. També els humans se'n mengen els fruits (sovint en forma de melmelada).

## Referències

* ↑ «Carpobrotus edulis». Gran Enciclopèdia Catalana. Barcelona: Grup Enciclopèdia Catalana.
* ↑ Plantilla:Rf-publicació
* ↑ «100 of The Worst». Daisie, 2012.
* ↑ "L'ungla de gat envaeix l'illa de Portlligat" Arxivat 2013-06-15 a Wayback Machine., reportatge a TV3, del 9 d'abril del 2009.
* ↑ Fitxa botànica de l'ungla de gat a una pàgina del XTEC
* ↑ L'ungla de gat i la necessària repoblació de la platja Arxivat 2014-02-22 a Wayback Machine., AE-Agró la Plana, 24 de desembre del 2006.
* ↑ Fitxa botànica de Carpobrotus edulis a l'Herbari virtual del mediterrani occidental, de la Universitat de les Illes Balears.
* ↑ entrada per figa al DIEC, accepció 2.3.
* ↑ Ministeri d'Agricultura, Alimentació i Medi Ambient «Reial decret 630/2013, de 2 d'agost, pel qual es regula el Catàleg espanyol d'espècies exòtiques invasores.». BOE, Suplement en llengua catalana al núm. 185, dissabte 3 agost 2013, p. Secc. I. p. 18 [Consulta: 19 març 2019].
* ↑ «Carpobrotus edulis | Plantz Africa». Arxivat de l'original el 2016-12-24. [Consulta: 27 desembre 2017].

## Enllaços externs

* Carpobrotus edulis Arxivat 2005-02-10 a Wayback Machine. a PlantFiles
* Carpobrotus edulis Arxivat 2009-12-17 a Wayback Machine. a the Institute of Pacific Islands Forestry